นายกฯไม่สั่งลดดอกเบี้ย
การประชุมคณะกรรมการนโยบายการเงิน (กนง.) วันที่ 11 มี.ค.นี้ เป็นที่จับตามองอย่างใกล้ชิดอีกครั้งว่าจะมีมติอย่างไร เกี่ยวกับอัตราดอกเบี้ยนโยบายที่ปัจจุบันอยู่ที่ 2% ท่ามกลางแรงกดดันจากนักธุรกิจที่เรียกร้องผ่านสภาอุตสาหกรรมแห่งประเทศไทย (สอท.) และสภาหอการค้าแห่งประเทศไทยให้ กนง.ลดดอกเบี้ย เพื่อสร้างบรรยากาศการลงทุนและแก้ปัญหาค่าเงินบาทแข็งค่า
11 มี.ค. 2558

การประชุมคณะกรรมการนโยบายการเงิน (กนง.) วันที่ 11 มี.ค.นี้ เป็นที่จับตามองอย่างใกล้ชิดอีกครั้งว่าจะมีมติอย่างไร เกี่ยวกับอัตราดอกเบี้ยนโยบายที่ปัจจุบันอยู่ที่ 2% ท่ามกลางแรงกดดันจากนักธุรกิจที่เรียกร้องผ่านสภาอุตสาหกรรมแห่งประเทศไทย (สอท.) และสภาหอการค้าแห่งประเทศไทยให้ กนง.ลดดอกเบี้ย เพื่อสร้างบรรยากาศการลงทุนและแก้ปัญหาค่าเงินบาทแข็งค่า
ประธาน สอท. สุพันธ์ มงคลสุธี ยังคงออกมาเรียกร้องจนนาทีสุดท้าย อยากเห็นดอกเบี้ยลดลง 0.25% เพื่อลดต้นทุนให้ผู้ส่งออก
สำหรับรัฐบาลนั้น พล.อ. ประยุทธ์ จันทร์โอชา นายกรัฐมนตรี ยอมรับว่า มีการหยิบยกเรื่องอัตราดอกเบี้ยนโยบายขึ้นหารือในที่ประชุมคณะรัฐมนตรี โดยธนาคารแห่งประเทศไทย (ธปท.) และ กนง.ดูแลเรื่องนี้อยู่แล้ว แต่มั่นใจว่า กนง.จะพิจารณาข้อมูลเศรษฐกิจอย่างรอบคอบ และพร้อมจะลดดอกเบี้ยให้ แต่ขอดูแลด้านเงินทุนเคลื่อนย้ายก่อนพิจารณา รวมทั้งผลกระทบในระยะยาวว่ามีมากน้อยเพียงไร เพราะดอกเบี้ยเวลานี้แค่ 2% ถ้าผลีผลามลดเร็วเกินไป ต่อไปจะไม่มีเครื่องมือแก้ไขปัญหา
นายกฯ บอกว่า การปรับขึ้นหรือลดดอกเบี้ยต้องดูสถานการณ์ของโลกว่าเป็นอย่างไร ซึ่งสถานการณ์รอบด้านเวลานี้มีการปรับลดดอกเบี้ยลงกันหมด บางประเทศปรับลดแล้วแต่สถานการณ์ยังไม่ดีขึ้น ก็ต้องดูจุดนี้ด้วย เพราะถ้าลดดอกเบี้ยลงแล้ว การจะถอยหลังจะทำได้ลำบากในวันข้างหน้า 
เมื่อถามว่ารัฐบาลจะส่งสัญญาณให้ลดหรือไม่ นายกฯ รีบปฏิเสธว่า ส่งสัญญาณไม่ได้ เพราะ กนง.เป็นองค์กรที่มีอำนาจรักษามาตรการทางการเงิน และประกอบด้วยกรรมการหลายส่วนทั้งภาครัฐและเอกชน รัฐบาลสั่งไม่ได้ แต่ยังปลอบว่า อย่ากังวล เศรษฐกิจยังไปได้อยู่